Den kan muligvis blive sidste gang, at bagere og butikker rundt om i landet langer hveder over disken. For med afskaffelsen af Store Bededag fra næste år er der ikke længere nogen officiel anledning til at spise den bløde bolle med smag af kardomomme. Det er ellers en tradition, som er enormt populær i Frederikshavn, hvor den lokale Føtex er den butik i Føtex-kæden, der suverænt sælger flest hveder. Lige nu fører Frederikshavn den interne konkurrence blandt de 107 Føtex-butikker landet over. Det skriver Kanal Frederikshavn. Bagermesteren i Føtex, Henrik Andersen, Frederikshavn spiser selv en hvede om dagen i hele salgsperioden. Det er nemlig noget helt andet end en almindelig krydderbolle. - Der er kælet lidt mere for dem, de vejer det dobbelte, og de er sammenbagte. De er lidt bedre end en almindelig krydderbolle, mener Henrik Andersen. I dag er der ekstra travlt i bageriet i Føtex Frederikshavn. Det forventes, at der bliver solgt godt 2300 poser med hvedeknopper. Salget af hveder begyndte allerede 31. marts, og i hele perioden sælger Føtex Frederikshavn omkring 60.000 hveder. 11 procent foretrækker hveder med fuldkornsmel. Det tal stiger hvert år. Bagermester Henrik Andersen, Føtex Frederikshavn, jagter nu en samlet andenplads i Salling Group-koncernen, hvor 18 Bilka-butikker også deltager. Inden i dag var der kun tre Bilka-butikker, som havde solgt flere hvedeknopper end Føtex Frederikshavn. Bilka Næstved er på en suveræn førsteplads, men til gengæld er det meget små marginaler, der skiller Føtex Frederikshavn fra Bilka Skalborg (Aalborg) og Bilka Tilst (Aarhus). - Vi håber, at vi slår Skalborg og Tilst, men det bliver svært. De plejer at være gode i dag, smiler Henrik Andersen. Men selv om Store Bededag afskaffes næste år, kan frederikshavnerne roligt kan glæde sig til næste år, forsikrer bagermesteren fra Frederikshavn. - Jeg lover, at næste år er der også hvedeknopper i Føtex Frederikshavn, siger Henrik Andersen.

Opsummering:
Hos Føtex i Frederikshavn langer ekspedienterne omkring 60.000 hveder over disken.